A Tanács határozata
(2002. október 3.)
a termékként vagy termékekben megjelenő, géntechnológiával módosított szervezetek forgalomba hozatalával kapcsolatos összefoglaló formanyomtatványoknak a 2001/18/EK európai parlamenti és tanácsi irányelv szerinti létrehozásáról
(2002/812/EK)
AZ EURÓPAI UNIÓ TANÁCSA,
tekintettel az Európai Közösséget létrehozó szerződésre,
tekintettel a géntechnológiával módosított szervezetek környezetbe történő szándékos kibocsátásáról és a 90/220/EGK irányelv hatályon kívül helyezéséről szóló, 2001. március 12-i 2001/18/EK európai parlamenti és tanácsi irányelvre [1] és különösen annak 13. cikke (2) bekezdésének h) pontjára,
tekintettel a Bizottság javaslatára,
mivel:
(1) A 2001/18/EK irányelv C. része szerint a géntechnológiával módosított szervezetek (a továbbiakban: GMO) vagy az ilyen szervezetek kombinációjának tervezett kereskedelmi forgalomba hozatalát előzetesen be kell jelenteni az adott tagállam illetékes hatóságának.
(2) A bejelentésnek többek között tartalmaznia kell a vonatkozó dokumentáció összegzését, amelyet az illetékes hatóságnak továbbítania kell a többi tagállam illetékes hatóságai és a Bizottság részére, és amelyet a Bizottságnak haladéktalanul nyilvánosságra kell hoznia. Az összegzést meghatározott formai feltételeknek megfelelően kell elkészíteni.
(3) A formanyomtatványnak a vonatkozó információk cseréjét egységes és könnyen érthető formában kell lehetővé tennie, függetlenül attól, hogy ezen információk nem szolgálhatnak a környezeti kockázatértékelés alapjául.
(4) A 2001/18/EK irányelv 30. cikkének (2) bekezdése alapján létrehozott bizottsággal 2002. június 12-én konzultációt folytattak a Bizottság javaslatáról, de az nem nyilvánított véleményt,
ELFOGADTA EZT A HATÁROZATOT:
1. cikk
A 2001/18/EK irányelv 13. cikke (2) bekezdésének h) pontja értelmében az adott tagállam illetékes nemzeti hatóságának benyújtandó dokumentáció elkészítése során a bejelentő az e határozat mellékletében megállapított összefoglaló formanyomtatványt használja.
2. cikk
Ennek a határozatnak a tagállamok a címzettjei.
Kelt Luxembourgban, 2002. október 3-án.